Peter Kodwo Appiah Turkson

**Peter Kodwo Appiah Turkson** (* 11. október 1948, Wassaw Nsuta, Ghana) je ghanský rímskokatolícky arcibiskup, kardinál, od roku 2009 stojí na čele Pápežskej rady pre spravodlivosť a pokoj. V rokoch 19922009 bol arcibiskupom arcidiecézy Cape Coast.

## Biografia
### Mladosť
Jeho otec bol katolík a jeho matka metodistka, ktorá sa stala katolíčkou po svadbe. Je štvrtým z desiatich detí, v súčasnosti má 30 synovcov a neterí. Ide o deti jeho ôsmich bratov a sestier (jeden brat zomrel pri leteckom nešťastí pred niekoľkými rokmi). Jeho africké meno Kodwo znamená v jeho materinskom jazyku "Pondelok". Podľa miestnej tradície je každé dieťa pomenované podľa dňa v týždni, v ktorom sa narodilo. Pretože v rodine bolo desať detí a je len sedem dní v týždni, sú dve z detí nazvané „Piatok“ a tri „Nedeľa“. Kardinál je jediný narodený v pondelok.

### Vzdelanie
Vzdelanie získal na St. Teresa's Minor Seminary v Amisane,  na St. Peter's Regional Seminary v Pedu študoval filozofiu. Ďalej študoval na Seminary of St. Anthony-on-Hudson v Rensselaer v štáte New York, kde sa stal bakalárom teológie. V rokoch 1976 – 1980 získal na Pontificio Istituto Biblico v Ríme licenciát zo Svätého písma a v rokoch 1987 – 1992 na rovnakom inštitúte v rovnakom odbore získal doktorát. Okrem angličtiny a fantčiny hovorí plynule aj po francúzsky, taliansky, nemecky a hebrejsky a má písomnú znalosť latinčiny a gréčtiny.

### Cirkevná kariéra
Vysvätený za kňaza bol 20. júla 1975 arcibiskupom Cape Coast Johnom Kodwom Amissahom. Pôsobil ako profesor v St. Teresa’s Minor Seminary a neskôr ako profesor a vicerektor na St. Peter's Regional Seminary.

Dňa 6. októbra 1992 bol vymenovaný za arcibiskupa arcidiecézy Cape Coast a následne dostal biskupské svätenie dňa 27. marca 1993 v Katedrála sv. Františka Saleského v Cape Coast. Vysviacku vykonal Dominic Kodwo Andoh, arcibiskup Akkry, hlavní spolusvätitelia boli Peter Poreku Dery, arcibiskup tamalský a Peter Kwasi Sarpong, biskup kumaský. Jeho biskupské heslo je *Vivere Christus est*. Zúčastnil sa špeciálneho zhromaždenia synody biskupov pre Afriku vo Vatikáne v dňoch 10. apríla – 8. mája 1994. Zúčastnil sa deviateho riadneho zhromaždenia biskupskej synody vo Vatikáne, v čase 2.29. októbra 1994. Bol pokladníkom sympózia biskupských konferencií Afriky a Madagaskaru (SECAM) a kancelárom Catholic University College of Ghana. Ďalej pôsobil ako člen univerzitnej rady University of Ghana v Legone. Pôsobil aj v Národnej rade trvalo udržateľného rozvoja pod Ministerstvom životného prostredia a v predstavenstve Ústredného výboru pre regionálny rozvoj a v správnej rada vo fonde pre vzdelávanie Komenda-Edina-Eguafo-Abrem Educational Fund.

Za kardinála-kňaza, ako prvého z Ghany, ho vymenoval pápež Ján Pavol II. na konzistóriu konanom dňa 21. októbra 2003, jeho titulárnym kostolom je San Liborio. Zúčastnil sa konkláve 18.19. apríla 2005, pri ktorom bol zvolený pápež Benedikt XVI. Bol prítomný na jedenástom valnom zhromaždení biskupskej synody vo Vatikáne 2.23. októbra 2005. Zúčastnil sa dvanásteho Riadneho valného zhromaždenie biskupskej synody vo Vatikáne 5.26. októbra 2008, na tému *„Božie Slovo v živote a poslaní Cirkvi“.* 22. októbra 2008 bol zvolený za člena rady generálneho sekretariátu Synody biskupov. Zúčastnil sa na druhom Mimoriadnom zhromaždení pre Afriku na Synode biskupov 4.25. októbra 2009 vo Vatikáne, ktorého témou bola *„Cirkev v Afrike v službe zmierenia, spravodlivosti a mieru: Vy ste soľ zeme, vy ste svetlo sveta“.*

24. októbra 2009 bol vymenovaný za prezidenta Pápežskej rady pre spravodlivosť a pokoj () a 12. júna 2012 bol vymenovaný za člena Kongregácie pre katolícku výchovu.

Peter Turkson sa po oznámení o rezignácii pápeža Benedikta XVI. v médiách spomínal ako kandidát s najväčšími šancami na zvolenie do funkcie jeho nástupcu spomedzi tzv. papabili kardinálov.

## Referencie

## Iné projekty

## Externé odkazy
* 

## Zdroj

* The Cardinals of the Holy Roman Church. Biographical Dictionary (1903-2011)

Kategória:Ghanskí kardináli
Kategória:Narodenia v 1948